﻿ Rendezvények, pályázatok, felújítás, tehetséggondozás | Pápa Ma
2018-09-20 23:50:42	| cikk: ha |
Ha ősz, akkor Múzeumok őszi fesztiválja, ha múzeum, akkor pályázatok, pályázati sikerek és együttműködés - így kezdte a sajtótájékoztatót dr. Nagy-L. István, a Gróf Esterházy Múzeum igazgatója. A múzeum nagy hangsúlyt fektet arra, hogy jó kapcsolatot alakítson ki a társintézményekkel, hisz közösen hatékonyabban tudnak dolgozni - hagnsúlyozta az igazgató.
Az egyik ilyen gyümölcsöző együttműködés a Szabadtéri Néprajzi Múzeum Múzeumi Oktatási és Módszertani Központtal alakult ki, mely most a pápai múzeummal közösen vesz részt egy EFOP-projektben. A Múzeumi és könyvtári fejlesztések mindenkinek című országos bemutató körút keretében a Kékfestő Múzeumban vendég előadók és a helyi szakemberek együtt tartanak egy Múzeumok a pedagógusokért elnevezésű rendezvényt. Ez szeptember 25-én lesz, 14 órára várják a pedagógusokat, akik megtudhatják, milyen lehetőséget kínál az országos hálózat és a helyi múzeum. Lesz bemutató és előadás, valamint a résztvevők kurátori tárlatvezetésen vehetnek részt a nemrégiben átadott állandó kiállításban.
Reidmár Linda lesz a tehetséggondozó projekt egyik mentora
Az Emberi Erőforrás Támogatáskezelő pályázatán is sikerrel szerepelt a Gróf Esterházy Múzeum, másfél millió forintot nyert el egy 60 órás, tanórán kívüli, élményközpontú, tehetséggondozó program megvalósítására. A kép a cserépen - átjárhatóság festészet és kerámiaművesség között elnevezésű projektben a múzeum partnere a Pápai Református Kollégium Gimnáziuma és Művészeti Szakgimnáziuma. 15 képzőművészetis diák vesz részt a foglalkozássorozaton, az első 30 órában Reidmár Linda néprajzos vezeti be őket a fazekasság, kerámiaművesség rejtelmeibe, a sorozat másik részében pedig Maros Dia művésztanár segítségével különböző agyagfelületeken különböző festészeti megoldásokat alkalmaznak. A projektet kiállítással zárják majd.
Szintén fontos hír, hogy a múzeum immár ötödik alkalommal szerepelt sikerrel a Kubinyi Ágoston Programban. Ezúttal három millió forintot nyertek el, ebből a tarkázó, a labor és a Perrotine-szoba újul meg, azaz a Kluge-üzem szárítóépületének emeleti szintje. A pályázat összegét múzeumi forrással egészítik ki, így újul meg ez a kiállítási rész: a padlózat, a világítás,a festés és a kiállítási elemeket is újragondolják belsőépítész szakemberek segítségével.
A múzeumi játszótér ingyenes program, hangzott el a sajtótájékoztatón
A Szabadtéri Néprajzi Múzeum Múzeumi Oktatási és Módszertani Központ 2018. október 1. és november 11. között ismét megszervezi a Múzeumok Őszi Fesztiválját, melynek idei jelmondata a kulturális örökség európai évéhez kapcsolódóan: Szenzációs örökségünk!. Ehhez a programhoz idén is csatlakozik a pápai múzeum, a központtól 80 ezer forint támogatást nyertek el a szervezésre. Kilenc program várja az érdeklődőket Pápán. Ennek legnagyszabásúbb eleme a Fő térre kitelepülő múzeumi játszótér lesz, szeptember 29-én. A téma idén a végvári élet, a XVI-XVII. század elevenedik meg a város központjában zenével, mesével. Lesz többek közt korabeli kirakó, memory, a gyerekek kipróbálhatják, hogy milyen volt lúdtollal írni, részt vehetnek hadi kiképzésben, a felnőtteket pedig kiállítás várja majd. Eső esetén ez a program elmarad. Az őszi fesztiválon októberben és novemberben többek közt látványfestés várja a kreatív látogatókat, Az éjkék medalion rejtélye után is nyomozhatnak majd középiskolás csoportok, fellép az S.K. Társulat, lesznek szakmai programok és a régészet is jelen lesz a programban, egy csóti ásatásra látogathatnak ki az érdeklődők.
2018-11-29 21:50:19
Fontos beszámolók a képviselő-testület asztalán
2018-10-25 22:21:00
Zene-szó-kép a Griff tükörtermében